Broadway-akteur sterf weens Covid-19Nick Cordero (Foto: Instagram) Die Broadway-akteur Nick Cordero is dood ná 95 dae in die hospitaal as gevolg van komplikasies van die koronavirus. Die 41-jarige akteur het gespeel in musiekspele soos Waitress, A Bronx Tale en Bullets over Broadway, waarvoor hy ook vir ŉ Tony-toekenning benoem is. Cordero is op 30 Maart by die noodeenheid van die Cedars-Sinai-hospitaal in Los Angeles opgeneem as gevolg van komplikasies van die koronavirus. Sy toestand het deurgaans verswak en hy het met ŉ reeks gesondheidsprobleme soos ŉ klein beroerte, bloedklonte en infeksies gesukkel. Cordero was aan ŉ ventilator gekoppel en nie by sy bewussyn nie. Sy regterbeen moes intussen geamputeer word. Nick saam met sy vrou, Amanda en seun, Elvis. (Foto: Instagram) Sy vrou, Amanda Kloots, het deurlopend haar man se toestand met haar volgelinge op Instagram gedeel en Maandagoggend bevestig dat hy dood is. “God het nou nog ŉ engel in die hemel. My lieflingman is vanoggend dood. Hy was omring deur familie wat gesing en gebid het terwyl hy saggies die aarde verlaat,” skryf sy. Kloots sê haar hart is gebreek en dat sy nie haar lewe sonder hom kan indink nie. Kloots en Cordero het ŉ eenjarig seun, Elvis. “Nick was so ŉ helder lig. Hy was almal se vriend, hy was mal daaroor om te luister, om te help en veral om te praat. Hy was ŉ ongelooflike akteur en musikant. Hy was lief vir sy familie en mal daaroor om ŉ pa en eggenoot te wees. Ek en Elvis sal hom elke dag mis in alles wat ons doen.” Nick saam met sy seun, Elvis (Foto: Instagram Ander bekendes soos Selma Blair, Zach Braff, Ashley Tisdale, Kate Hudson, Alyssa Milano en Morgan Steward het hul ondersteuning vir Kloots in die kommentaar uitgespreek. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.